དེབ་ཐེར་རྒྱ་མཚོ།
ན་མོ་སརྦ་ཛྙཱ་གུ་ར་ཝེ། སྐྱེ་འཇིག་གནས་པའི་མཚན་མ་ཀུན་བྲལ་དག་པ་གཉིས་ལྡན་ཆོས་དབྱིངས་མཐར་ཐུག་རང་བཞིན་རྣམ་དག་འོད་གསལ་བ།། ཆོས་ཀུན་ཡང་དག་གཟིགས་པ་མཐར་ཕྱིན་ཟག་མེད་ཡེ་ཤེས་ཡོན་ཏན་རབ་རྫོགས་རྣམ་པ་ཐམས་ཅད་མཁྱེན་པའི་མཛོད།། མཁའ་ཁྱབ་ཞིང་དུ་མཚན་དཔེའི་སྐུ་མངའ་ཀུན་བཟང་འཁོར་དབུས་ཆོས་ཀྱི་སྒྲ་ཆེན་རྟག་དུ་རབ་སྒྲོགས་ལོངས་སྤྱོད་རྫོགས།། འཕྲིན་ལས་ཐབས་ཀྱི་རྣམ་པ་ཀུན་རྫོགས་རྫོགས་པའི་སངས་རྒྱས་སྐུ་བཞིའི་བདག་ཉིད་བུ་རམ་ཤིང་བས་བདག་སྐྱོངས་ཤིག།། ལུང་རྟོགས་ཆོས་ཚུལ་རྡུལ་དཀར་འབུམ་འཛགས་ཕན་བདེའི་ཀུ་མུད་བཞད་པའི་གཉེན།། འགྲོ་ཁམས་རྒྱ་མཚོའི་མོས་པའི་རྫིང་བུར་འགོག་པ་མེད་པར་རྟག་འཇུག་ཕྱིར།། བཤད་སྒྲུབ་གོ་ལའི་བགྲོད་པས་ཉེར་བསྟེན་འཕགས་བོད་ཙི་ནའི་ཞིང་ཁམས་ཀུན།། གསལ་མཛད་བདག་ཉིད་ཆེ་རྣམས་སྤྱི་དང་བླ་མའི་ཞབས་ལ་ཕྱག་བྱས་ནས།། སྤྱན་རས་གཟིགས་དབང་ཕྱག་ན་པདྨོའི་ཞིང་གི་ཆ་ཤས་བྱང་གཉིས་པར།། མདོ་སྔགས་ཐུབ་བསྟན་ཇི་ལྟར་འཕོས་པ་ངོ་མཚར་རིན་ཆེན་བྱེ་བའི་གཏེར།། འཛིན་པ་དེབ་ཐེར་རྒྱ་མཚོའི་འཇུག་ངོགས་གསལ་བར་བྱ་ཡིས་དོན་གཉེར་གྱི།། ཡིད་ཅན་སྐྱེས་བུ་དོན་མཐུན་ཚོགས་རྣམས་རྩེ་དགའི་གར་གྱིས་འཇུག་བྱར་རིགས།། དེ་ཡང་འཕགས་ཡུལ་རྡོ་རྗེ་གདན་ནས་བྱང་དུ་དཔག་ཚད་བརྒྱ་བརྒལ་བ་ན་དཔལ་ས་སྐྱའི་ཆོས་གྲྭ་ཆེན་པོ་ཡོད་པར་གསུངས་ལ།དེ་ནས་བྱང་དུ་དཔག་ཚད་བརྒྱ་ལྷག་ཚེ་མདོ་སྨད་ཀྱི་ས་སྣེ་ཟིན་པའི་བོད་ཡུལ་འདི་ལ་ནང་གསེས་ཀྱིས་ཕྱེ་བའི་སྟོད་མངའ་རིས་སྐོར་གསུམ་ནི། སྤུ་རངས་མང་ཡུལ་ཟངས་དཀར་གསུམ་སྐོར་གཅིག ལི་བྲུ་ཤ་སྦལ་ཏི་གསུམ་སྐོར་གཅིག ཞང་ཞུང་ཁྲི་ཏེ་སྟོད་སྨད་གསུམ་སྐོར་གཅིག་ཏུ་བྱེད། བར་དབུས་གཙང་རུ་བཞི་ནི། སྔར་གཙང་ལ་གཡས་རུ་དང་། རུ་ལག་གཉིས། དབུས་ལ་དབུ་རུ་དང་། གཡོ་རུ་གཉིས་ཟེར་ཡང་།ཆོས་རྒྱལ་ཀུ་ཤྲ་ཧན་གྱིས་བོད་ཁྲི་སྐོར་བཅུ་གསུམ་དབང་དུ་བསྡུས་ཏེ་རྒྱལ་དབང་རིན་པོ་ཆེར་ཕུལ་ཕྱིན་ལ་གཡས་རུ། གཡོན་རུ། སྦུས་རུ། གུང་རུ་བཞིར་བྱེད་དོ།། མདོ་ཁམས་སྒང་དྲུག་ནི། ཟལ་མོ་སྒང་། ཚ་བ་སྒང་། སྨར་ཁམས་སྒང་། སྤོ་འབོར་སྒང་། དམར་རྫ་སྒང་།མི་ཉག་རབ་སྒང་དང་དྲུག་ལ་བྱེད་ཅིང་དེ་རྣམས་བར་ཁམས་སུ་གཏོགས་སོ།། ཡང་སྒང་གསུམ་ལ་བྱེད་ཚེ་མདོ་ཁམས་ལ་སྨར་ཁམས་བཏགས་པ་ཁམས་གཅིག མདོ་སྨད་ལ་གཡེར་མོ་ཐང་བཏགས་པ་ཁམས་གཅིག།ཙོང་ཁ་ལ་གྱི་ཐང་བཏགས་པ་ཁམས་གཅིག་ཏུ་བྱེད་པས་འདི་ཐམས་ཅད་ཟ་མ་ཏོག་བཀོད་པ་སོགས་མདོ་སྡེ་དུ་མར་སྤྱན་རས་གཟིགས་ཀྱི་འདུལ་ཞིང་ཁ་བ་ཅན་གྱི་རྒྱལ་ཁམས་ཞེས་བཤད་པ་དེ་ཡིན་པ་ནི། བཀའ་གདམས་གླེགས་བམ་དུ། ཤར་རྡོ་རྗེ་གདན་གྱི་བྱང་ཕྱོགས་ན།། གནས་པུར་རྒྱལ་བོད་ཅེས་བྱ་བ་ཡོད།། ཅེས་བོད་ཁམས་སྤྱི་དང་། ཁྱད་པར་བོད་གངས་ཅན་དུ་འདོགས་པའི་རྩ་བ་ནི། གངས་དཀར་བོ་ཤེལ་གྱི་མཆོད་རྟེན་ཡོད།། མཚོ་དམའ་མོ་གཡུ་ཡི་མཎྜལ་ཡོད།། ཅེས་ཏེ་སེ་ནས་རྨ་ཆེན་གངས་ཀྱི་བར་བོད་སྐྱོབ་པའི་གངས་ཆེན་བརྒྱད་ལ་ངོས་འཛིན་པར་གསུངས་པས་ཤེས་ལ། བསྟན་པའི་ཆུ་རྒྱུན་གང་ལས་འདྲེན་པའི་གཞི་དང་། གང་དུ་འཁྱིལ་བའི་གནས་ཀྱི་རྟེན་འབྲེལ་གྱིས་མཚམས་འཛིན་ལྟ་བུའི་ཚུལ་དུ་གསུངས་པིའ་གངས་དཀར་བོ་ཤེལ་གྱི་མཆོད་རྟེན་ལ་གངས་ཏེ་སེ་དང་། རྨ་ཆེན་གྱི་གངས་རི། མཚོ་དམའ་མོ་གཡུའི་མཎྜལ་ཡང་རྒྱལ་གྱི་ལྷ་མོའི་བླ་མཚོ་དང་མཚོ་སྔོན། ཤར་གྱི་རྒྱ་མཚོ་བཅས་ལ་ངོས་འཛིན་ཅིང་། གཅིག་ཏུ་མ་ངེས་ལ། དེ་ཡང་གནས་དང་གང་ཟག་གཉིས་ཀ་ལ་སྦྱོར་དགོས་པར་གསུངས་སོ།། ཆོས་རྒྱལ་སྲོང་བཙན་སྒམ་པོས་ཀྱང་རང་གི་ཞིང་གི་ཁྱད་ཆོས་བརྗོད་པའི་ཚེ། ཙ་རི་ཙ་གོང་བདེ་མཆོག་རང་བྱོན་དང་།། རྡོ་ཆུ་རིན་པོ་ཆེ་ཡང་དེ་ན་ཡོད།། ཏེ་སེའི་གངས་ལ་དགྲ་བཅོམ་ལྔ་བརྒྱ་བཞུགས།། བདུད་རྩིའི་ཆུ་ཡང་རི་བོ་དེ་ན་ཡོད།། གྱེ་རེའི་བྲག་ལ་ཡིག་འབྲུ་རང་བྱུང་དང་།། མཁའ་འགྲོའི་ཕྱག་རྒྱ་རི་བོ་དེ་ན་ཡོད།། མ་བང་མཚོ་ལ་ཀླུ་རྒྱལ་བྱང་སེམས་གནས།། ཆུ་བོ་ཡོད་ཏན་ཅན་ཡང་དེ་ན་ཡོད།། ཁྲི་བཤོར་མཚོ་ལ་ཀླུ་བློན་བྱང་ཆུབ་སེམས།། ཆུ་བོ་ཆེན་པོ་ཀུན་ལ་ཕན་པར་མཛད།། གནམ་མཚོ་ཕྱུག་མོའི་ནང་ན་བྱང་ཆུབ་སེམས།། ཐང་ལྷའི་བྲག་ལ་དགྲ་བཅོམ་ལྔ་བརྒྱ་ཡོད།། སྦུབས་མཚོའི་གླིང་ན་ཀླུ་རྒྱལ་བྱང་ཆུབ་སེམས།། ཁ་འུའི་གངས་ལ་དགྲ་བཅོམ་མང་པོ་ཡོད།། རི་མཐོ་ས་གཙང་གངས་རི་གཉན་གྱིས་བསྐོར།།ཞེས་གསུངས་པའི་གངས་ལྗོངས་ནི་དབུས་གཙང་ཁོ་ནར་ངོས་འཛིན་པ་རྒྱ་ཆུང་ལ།།འབྲི་ཆུའི་སེ་བོའི་ལུང་རིང་བརྒལ་བའི་བ་ཡན་ཧ་རའི་ཤར་ངོས་ཨ་ཆེན་གངས་རྒྱབ་ཀྱི་རི་དང་།མདོ་ལ་གཉིས་ཀྱི་མིང་བསྡོམས་པས་དེ་མན་ཆད་ལ་ཨོ་མདོ་ཟེར།དེ་ངོས་ཀྱི་ཆུ་རྣམས་ཕྱོགས་འདྲེས་ཀྱིས་རྨ་གཡང་ཕྱུག་མོའི་གཞུང་དུ་འབབ་པ་ལ་རྨ་ཆུར་གྲགས་པ་མཚོ་སོ་ལོ་མའམ་སྐྱ་རེངས་ཀྱི་གཞུང་བརྒྱུད་ལྷོ་ཕྱོགས་སུ་འཁྱོག་པའི་ཁུག་སོ་མན་ཆད་ཨ་མདོ་ཉིད་ལ་ངོས་འཛིན་དགོས་པ་ནི།ཆོལ་ཁ་གསུམ་དུ་ཕྱེ་ཚེ་མངའ་རིས་གུང་ཐང་ནས་སོག་ལ་སྐྱ་བོ་ཡན་ཆད་དབུས་གཙང་ཆོས་ཀྱི་ཆོལ་ཁ། དེ་ནས་རྨ་ཆུའི་ཁུག་པ་ཡན་མདོ་སྟོད་མིའི་ཆོལ་ཁ། དེ་ནས་རྒྱའི་མཆོད་རྟེན་དཀར་བོ་ཡན་མདོ་སྨད་རྟའི་ཆོལ་ཁར་བྱེད་པས་ཤེས་སོ།། དེ་ཡང་བྱང་ཕྱོགས་ཁ་བ་ཅན་གྱི་ལྗོངས་འདི་ལ་གཉིས་སུ་བྱས་པའི་བོད་ཡུལ་དབུས་གཙང་ནི།ཆོས་སྲིད་གང་གི་ཆ་ནས་འགྲན་ཟླ་དང་བྲལ་ཞིང་བསྟན་པའི་འབྱུང་ཁུངས་ཟླ་མེད་པ་ཡིན་ལ། བར་ཁམས་ཡང་གྲུབ་མཐའ་སྣ་ཚོགས་ཀྱི་ཆོས་ལུགས། སྟོབས་དང་ལོངས་སྤྱོད་གང་ངོས་ནས་དར་རྒྱས་ཆེ་བ་ལ་བལྟས་ན་ཨ་མདོ་ས་ཆ་དང་ཆོས་སྲིད་གང་ཐད་ནས་རྒྱ་ཆུང་བས་བྲི་རིན་མེད་པ་ལྟ་བུར་མཆིས་མོད། འོན་ཀྱང་པཎ་ཆེན་ག་ཡ་ངྷཱ་རས་དགེ་སྦྱོར་བྱེད་པ་ལ་རྒྱ་གར་ལས་བོད་འདི་ཆུ་བཟང་། སའི་བསིལ་དྲོད་སྙོམས། སྲོག་ཆགས་ཉུང་། ཟས་བཅུད་ཆེ་བས་ང་རྒྱ་གར་དུ་མི་འགྲོ། བོད་དུ་སྡོད་གསུངས་པ་བཞིན་མདོ་སྨད་འདི་ཡང་སྣོད་བཅུད་ཀྱི་ཆ་ནས་ཆོས་སྒྲུབ་པའི་གནས་དང་རྟེན་ཁྱད་པར་དུ་འཕགས་ཤིང་། ཁྲོ་ཕུ་ལོ་ཙཱ་པས་པཎ་ཆེན་ཤཱཀྱ་ཤྲཱ་སྤྱན་འདྲེན་གྱི་སྐབས་ཕུལ་བའི་ཞུ་ཡིག་ལས། མ་ག་ཧཱ་སོགས་རིག་འབྱུང་གནས་ན་སྡིག་ཏོ་ཡི།། དམག་ཚོགས་ཀྱིས་བཅོམ་ཨོ་རྒྱན་ཁ་ཆེ་བལ་ཡུལ་ཡང་།། ལོག་སྤྱོད་ཀྱིས་ཁེངས་དེང་སང་བསྟན་སྲོག་ལེགས་གནས་པ།། བོད་ཡུལ་འདིར་ཟད་སྐྱེས་ཆེན་བྱང་ཕྱོགས་ཞབས་བསྐྱོད་ཞུ།། ཞེས་པ་དེ་སྐབས་རྒྱ་བལ་ན་པཎྜིཏ་ཆེན་པོ་དུ་མ་བཞུགས་པས་བསྟན་པའི་འབྱུང་ཁུངས་སུ་བརྩི་དུས་ཡིན་ཡང་། བསྟན་པ་བྱང་ནས་བྱང་དུ་འཕོ་བའི་རྟེན་འབྲེལ་གྱིས་ལྗོན་ཤིང་ཡར་སྐྱེ་བཞིན་འཕེལ་སྐྱེད་བོད་ཆེ་བར་གསུངས་པ་དང་། ཁྲུས་ཁང་ལོ་ཙཱ་པ་བསོད་ནམས་རྒྱ་མཚོས་ཀྱང་། ལར་དུས་གསུམ་རྒྱལ་བའི་ཐུགས་རྗེ་དང་།། རྒྱལ་སྲས་པད་དཀར་ཞབས་དྲིན་ལས།། བོད་ཀྱི་ཡུལ་ཁམས་འདི་ཉིད་ཀྱང་། འཕགས་ཡུལ་དང་སྐལ་བ་མཉམཔ་སྙམ།། ཞེས་བསྔགས་པས་ཀྱང་དཔོག་ནུས་སོ།།དེས་ན་རྒྱལ་སྲས་ཕྱག་ན་པདྨའི་འདུལ་ཞིང་བོད་ཡུལ་གྱི་ནང་གསེས་བྱང་གཉིས་པ་མདོ་སྨད་ཀྱི་ལྗོངས་འདིར་ཡང་བསྟན་པའི་འཕེལ་རྒྱས་རིམ་གྱིས་བྱུང་བའི་ཚུལ་ནི་གང་བཤད་པར་བྱ་བའི་ཆོས་སོ།།